Teëls is ’n slim manier om ’n spatsel kleur in te bring en ’n tema te versterk. Cara Saven van Kaapstad het dié seshoekige teëls met ’n blompatroon so reg uit die 70’s vir ’n aksentmuur in haar braai-area gebruik. Al is dit eintlik badkamer-teëls, pas dit perfek in by haar retro-dekor – sien die res van haar huis hier.
Hy het die teëls met Pattex No More Nails op ’n stuk Nutec-bord geplak – en nou is dit op die tafel se blad. “Ons kan warm kos daarop voorsit, dit maak maklik skoon en lyk pragtig!” sê Len. Hulle gebruik ook ’n verskeidenheid gekleurde glase en bykomstighede om hul buite-kuierplek op te vrolik.
“Dit het soos ’n bom gewerk,” sê Rita. “Ek vee dit net met ’n klam lap af as ek dit wil skoonmaak.” Die teëls is beslis ’n treffer onder gaste. “Elkeen wat hier kom kuier, het ’n gunsteling,” voeg sy by.
Morgan Piper van Houtbaai wou graag haar dogter India se neutrale slaapkamer ophelder, toe maak sy ’n besonderse kopstuk met teëls van verskillende patrone en kleure. Sy het die gipsraam en teëls teen die muur vasgesit met teëlgom.
Kiewiet Hugo wou ’n treffende kleurpalet in haar kombuis in Bloubergstrand hê. Sy het konsepborde (“mood boards”) gebruik sodat sy met kleurkombinasies kon eksperimenteer – en die resultaat is ’n opgewekte ruimte waar sy en haar gesin alte lekker kuier.
Hier het Kiewiet verskeie areas met behulp van kleur beklemtoon, soos die sementrakke in haar spens waar ’n versameling bekers en ’n kunswerk pragtig uitstaan teen die donkerpers. Die “kandelaber” bo die kombuistafel het Kiewiet gemaak van ’n tak wat sy opgetel en met onder meer stringligte nuwe lewe gegee het.